Index - Belföld - Délelőtt béremelést ígértek, délutánra drága eszközöket vettek a Honvédkórházban
Délelőtt béremelést ígértek, délutánra drága eszközöket vettek a Honvédkórházban
2018.09.04. 19:50
Újabb aggasztó dokumentumot kaptunk az ország legnagyobb sürgősségi osztályának állapotáról.
Sűrű kedden van túl a Honvédkórház Sürgősségi Betegellátó Centruma:
délelőtt az ott dolgozó orvosok és ápolók jelentős béremelését ígérték meg,
délután pedig két lélegeztetőgépet és négy betegőrző monitort vásárolt a vezetőség.
A Honvédkórház tarthatatlan állapotaira a múlt héten a Sürgősségi Betegellátó Centrumot vezető Zacher Gábor felmondása hívta fel a figyelmet, ezek után születhetett gyors megoldás az intézményben a HVG információi szerint (a béremelésről szóló ígéretről és az új eszközökről is a lap írt).
Az egyelőre csak szóban ígért béremelés ráadásul elég nagy mértékű, az egyes műszakokat irányító váltásvezetők bérét ugyanis 5 ezer forintról 13 ezerre növelnék, az osztályon dolgozó szakorvosokét és sürgősségi szakorvosokét pedig 4 ezer forintról 10 ezer forintra emelnék, míg a nővérek ígéretet kaptak az elmaradt túlórapénz kifizetésére és a béremelésre.